予長女歸叔尚偕往江津作詩送之
作者：晁公遡
朝代：宋

paragraphs: 薛郎吾嬌客，昨肯過彭濮。
相從雖云久，一歲如轉燭。
外堂忽有請，歸駕行當促。
自稱先君子，嗣以病家督。
焉能主烝嘗，我祭則受福。
吾誠愛吾女，撫視長不足。
人皆念其子，此事非我獨。
敢欺泉下友，已拱宰上木。
論情夫何遠，守墓亦所欲。
老夫懷津鄉，山好田土沃。
尋穿蜂窠硤，但種鴉鐵穀。
先營五畝宅，仗爾今往卜。